登禹廟迴降雪五言二十韻
作者：李紳
朝代：唐

paragraphs: 金奏雲壇畢，同雲拂雪來。
玉田千畝合，瓊室萬家開。
湖暗冰封鏡，山明樹變梅。
裂繒分井陌，連璧混樓臺。
麻引詩人興，鹽牽謝女才。
細疑歌響盡，旋作舞腰迴。
著水鵝毛失，鋪松鶴羽摧。
半崖雲掩映，當砌月裴回。
遇物纖能狀，隨方巧若裁。
玉花全綴萼，珠蚌盡呈胎。
志士書頻照，鮫人杼正催。
妬妝凌粉匣，欺酒上瓊杯。
海使迷奔轍，江濤認暗雷。
疾飄風作馭，輕集霰爲媒。
劒客休矜利，農師正念摧。
瑞彰知有感，靈貺表無災。
堯歷占新慶，虞階想舊陪。
粉凝鸞閣下，銀結鳳池隈。
雞樹花驚笑，龍池絮欲猜。
勞歌會稽守，遙祝永康哉。